Εξοχοτάτη κυρία Πρόεδρε της Δημοκρατίας,

Αξιότιμε κύριε Υπουργέ,

Κύριοι Πρόεδροι,

Κυρίες και κύριοι,

Με αφορμή την επετειακή έκθεση *«Τρέξε επάνω εις τα κύματα της φοβεράς θαλάσσης. 1821. Ο Αγώνας στη Θάλασσα»,* στο πλαίσιο του εορτασμού για τα 200 χρόνια από την Ελληνική Επανάσταση, **συγκεντρώνεται και εκτίθεται στο κοινό ένας πλούτος** που διευρύνει τη γνώση μας, συμπληρώνει την ιστορική εικόνα, μας εκπαιδεύει.

125 πολύτιμα αρχειακά τεκμήρια και μουσειακά κειμήλια, πολλά από τα οποία εκτίθενται για πρώτη φορά, συμβάλλουν στη βαθύτερη γνωριμία και κατανόηση της παράδοσής μας στη ναυτιλία και της ιστορικής σημασίας της για τον Αγώνα. Η αξία της παρούσας έκθεσης ως πολιτιστικού δρώμενου είναι πολλαπλή, θα ήθελα όμως με τη σημερινή ευκαιρία **να αναδείξω δύο εκπαιδευτικές πτυχές της**:

**Αφ’ ενός, τους πολυεπίπεδους συμβολισμούς της**, που «παιδεύουν» το νου και την ψυχή μας. Η προσωπική θυσία των θαλασσινών πολεμιστών, η προσφορά σε πλούτο και στόλο των σπουδαίων καραβοκύρηδων για το εθνικό συμφέρον, η υπέρβαση του ατομικού υπέρ του συλλογικού, η προβολή της ναυτικής μας παράδοσης και των ηρώων της, η μαεστρία και η πολυπραγμοσύνη των Ελλήνων που μετατράπηκαν σε πρωταγωνιστές της Επανάστασης, όλα αναδεικνύουν αξίες, ιδανικά, ήθη και γεγονότα, προσφέροντας τη δυνατότητα για μια ξεχωριστή επαφή με την ιστορική συνέχεια μας.

**Αφ’ ετέρου, η πλαισίωση των ιστορικών αρχείων από καινοτόμες τεχνολογικές εφαρμογές και τρισδιάστατα μοντέλα πολεμικών πλοίων** που έλαβαν μέρος στον Αγώνα του 1821, προσδίδουν μία φρέσκια πνοή στο όλο εγχείρημα, κάνοντας προσιτή σε όλους μία νέα θέαση της ιστορίας μας, μέσα από ευρήματα και ψηφιακές εφαρμογές που αποτελούν έναυσμα ώστε να αναστοχαστούμε **το παρελθόν μας** και να διαμορφώσουμε στέρεες αντιλήψεις για **το μέλλον μας**.

Το Ίδρυμα Ευγενίδου, τα Γενικά Αρχεία του Κράτους, οι επιστήμονες και οι ερευνητές που συνεργάστηκαν, αξίζουν θερμά συγχαρητήρια και ευχαριστίες για την προσφορά τους, όπως και στο Υπουργείο Ναυτιλίας και Νησιωτικής Πολιτικής, η συμβολή του οποίου κατά την υλοποίηση της Έκθεσης υπήρξε πολύτιμη. Δράττομαι της ευκαιρίας για να ευχαριστήσω από καρδιάς ευρύτερα το Ίδρυμα Ευγενίδου για τη συστηματική, πολύτιμη προσφορά του στην εκπαιδευτική κοινότητα, τελευταία έκφανση αυτής κατά τη διάρκεια της πανδημίας, στηρίζοντας την τηλεκπαίδευση με πολύτιμες δωρεές τεχνολογικού εξοπλισμού για την εκπαιδευτική μας κοινότητα.

Κυρίες και κύριοι,

Η χώρα μας κοιτάζει μπροστά, δίνοντας όμως σημαντικό βάρος και στο παρελθόν της. Επιδιώκει να μαθαίνει από τις επιτυχίες της, αλλά και από τα δεινά της. Επιδιώκει να δημιουργεί διαρκώς προοπτικές περαιτέρω ανάπτυξης για τους πολίτες της. Μεγάλο μερίδιο στην ευημερία της είχαν, έχουν και θα έχουν –ανάμεσα σε άλλα– η βαθιά γνωριμία με την ιστορία του τόπου, η επέκταση της ναυτιλίας, η επένδυση στην εκπαίδευση. Η Έκθεση αποτελεί μία **εξαιρετική εκπαιδευτική εμπειρία**, που συνδυάζει αρμονικά παραστάσεις και αναφορές του ταξιδιού της χώρας μας από το παρελθόν, το παρόν και το μέλλον.

Εύχομαι καλή επιτυχία.